次韻公顯木犀
作者：張綱
朝代：宋

paragraphs: 鋪茸紫葵亂晴颸，點金寒菊棲短籬。
木犀韻髙陋凡枝，顧與葵菊同階墀。
香聞十里自絕奇，造物豈偏雨露滋。
閒見層出珠琲垂，鵝黄靛粧宫様宜。
烟銷紅日下薄帷，宴坐幽窗風度時。
頗覺飄飄蘭蕙姿，着人不去催作詩。
李侯爲續離騷辭，香草端從筆下移。
花前把卷不停披，何以酬君金屈巵。